Stellenbosch-bylmoorde: Dossier glo gesteelHenri van Breda tydens ‘n vorige hofverskyning buite die hofsaal. Foto: Danie Keet/Eikestadnuus Twee aktetasse is Vrydag glo uit die motor van Henri van Breda, wat aangekla word van die opspraakwekkende Stellenbosch-bylmoorde, se prokureur se motor gesteel. Daar word wyd bespiegel dat ŉ afskrif van die dossier in een van die aktetasse was. Lt.kol. André Traut, provinsiale polisiewoordvoerder van die Wes-Kaap, het aan Maroela Media bevestig die omstandighede rakende die diefstal uit ŉ motor word ondersoek nadat die saak by die Seepunt-polisiestasie aangemeld is. “Die klaer beweer twee aktetasse is vroeër vandag uit ŉ stilstaande voertuig by ŉ gimnasium in Groenpunt gesteel. Die identiteit van die klaer of die inhoud van die aktetasse kan nie bekend gemaak word nie,” het Traut gesê. Traut het beklemtoon dat die amptelike polisiedossier oor die De Zalze-moorde in die besit van die Nasionale Vervolgingsgesag is en dat dié bogenoemde voorval geensins ŉ invloed daarop kan hê nie. Die diefstal volg net ure nadat Van Breda (21) Vrydag in die hooggeregshof in Kaapstad verskyn het. Van Breda staan tereg op die moorde van sy ouers en broer, Martin (54), Teresa (55) en Rudi van Breda (22). Hy staan ook tereg op bykomende aanklagte van poging tot moord en regsverydeling. Die saak is Vrydag tot 18 November uitgestel nadat die staat aangedui het dat hulle nog nie gereed is vir die verhoor om te begin nie. Daar is glo steeds verslae van forensiese toetse uitstaande. Die staat voer aan dat Van Breda sy ouers en broer op 26 Januarie 2015 met ŉ byl vermoor het in die gesin se huis op die De Zalze-gholflandgoed buite Stellenbosch. Van Breda se suster, Marli van Breda (toe 16 jaar oud), is ook aangeval en met kritieke beserings na ŉ hospitaal gehaas. Die staat beweer verder Van Breda het aan die moordtoneel gepeuter, homself leed aangedoen en valse inligting aan die polisie verskaf om hulle te mislei. Lees alle vorige berigte oor die De Zalze-moord op Maroela Media.